1. Frott il-ħidma li saret tul din il-leġislatura ġewwa l-Faċilità Korrettiva ta' Kordin, matul il-ġimgħa li għaddiet rajna numru ta' żgħażagħ jieħdu sehem fuq il-palk tal-Kavallier ta' San Ġakbu, fil-Belt Valletta. Ġewwa l-Faċililtà nbeda proċess intensiv li permezz tiegħu qegħdin issa fit-triq li nħaddmu l-Ġustizzja Riparatriċi. Mekkaniżmi legali ġodda li bihom, min instab ħati u jrid jinbidel u jirriforma ruħu, jingħata t-triq biex jgħaddi għas-sewwa. Fil-Faċilità hemm numru kbir ta' persuni li b'xi mod jew ieħor jidħlu hemm ġew. Minn dawk li jagħmlu xi jiem jistennew li jingħataw il-benefiċċju tal-ħelsien mill-arrest, jew għax ma ħallsux multa, sa dawk li jieħdu sentenza definittiva ta' ħabs. Mhux kull persuna tirreaġixxi l-istess għal dan. 2. Il-maġġoranza, kif imissu mal-post, jifhmu li m'għandhomx jersqu hemm u, jekk żbaljaw, jibdlu ħajjithom. Hemm però ġabra ta' persuni li jridu aktar minn hekk. Dawk li ma jifhmux, forsi ma jridux jibdlu jew iridu, imma ma jistgħux, jinbidlu. Kull persuna għandha l-ħajja tagħha. Trabbiet b'mod differenti, kellha edukazzjoni, ambjent u ħbieb li m'humiex bħal tal-oħrajn. Dan jixħet sfida xejn żgħira fuq min irid idaħħal il-ġustizzja riparatriċi taħdem. Sfida sabiex għal kull persuna li ssib lilha nfisha kkundannata ġewwa l-Faċilità jkun hemm pjan li jassistiha tibdel ħajjitha. 3. Kollox jiddependi minn varjetà ta' pożizzjonijiet. Biss, hemm żewġ fatturi prinċipali li huma determinanti. L-ewwel, il-volontà ta' min jidħol fil-post, tad-detenut; it-tieni, tal-istrutturi u l-programmi li l-Faċilità tagħti. Għalkemm, sfortunatament, iċ-ċirkostanzi żviluppaw li tul is-sena li għaddiet kien hemm min kerrah dak li qiegħed isir ġewwa l-Faċilità, illum ix-xena bdiet tieħu xejra oħra. Iż-żejt jitla' f'wiċċ l-ilma, però jieħu l-ħin tiegħu, speċjalment meta l-ilma jkun aġitat. Kien hemm min maqdar intenzjonalment biex dak li qiegħed jiżviluppa jieqaf. Kien hemm oħrajn li ħasbu li qed jirkbu fuq xi karru politiku u oħrajn li tkaxkru mal-kurrenti. 4. Fortunatament ix-xogħol li sar fis-snin li għaddew issa beda, biċċa biċċa, jiġi f'postu. M'hemmx dubju li ser jieħu l-ħin tiegħu u ntoppi ser ikun hemm. Imma fuq in-naħa l-oħra hemm id-determinazzjoni li nimxu fit-triq li nġibu dan kollu jaħdem. Il-ġdid, dak li huwa differenti u jibdel il-prattiċi l-antiki jieħu t-trapass tiegħu, dejjem jekk irid isir tajjeb. Biss, diġà bdew jidħlu s-sinjali tat-tibdil. Fil-fatt, tul il-ġimgħa li għaddiet kien hemm numru ta' persuni ta' età ġovanili li qed jiskontaw piena ta' ħabs li ġew involuti f' "The London Shakespeare Workout Prison Project" immexxi mil-"London Shakespeare Workout". 5. Lejn Settembru tas-sena l-oħra żar il-Faċilità ċertu Dr Bruce Wall li, wara li ltaqa' mal-uffiċċjali tal-Faċilità, inbeda dan il-proġett li permezz tiegħu, fil-Kavallier ta' San Ġakbu, bejn nhar it-Tnejn 6 ta' Frar sal-Ħamis 9 ta' Frar ittellgħet rappreżentazzjoni drammatika. Tawha l-isem "When you Hear my Voice" u hija magħmula minn diversi biċċiet meħuda u magħġuna minn awturi madwar id-dinja. Il-biljetti għal dawn l-attivitajiet inbiegħu kollha, sal-inqas wieħed. It-trustees tal-"London Shakespeare Workout" ħaqqhom kliem ta' ringrazzjament. Irnexxielhom jittrasformaw żgħażagħ f'atturi, bdew jagħtuhom formazzjoni tajba li ser isibuha 'l quddiem f'ħajjithom. 6. Ħadt pjaċir nara kif din iż-żerriegħa sabet art fertili fejn tikber. Il-proċess sabiex dan seta' jsir ħassejtu iktar mill-viċin għax rajthom l-ewwel fil-Faċilità nnifisha, wara fil-Ministeru, u t-tielet fil-Kavallier ta' San Ġakbu. Quddiemi stajt nara kif b'impenn dirett li qiegħed isir, persuni li daħlu fil-Faċilità kundannati, jistgħu jinbidlu. Għandhom l-opportunità li juru lis-soċjetà tagħna li nbidlu u lesti li jħallsu lura għal dak li għamlu. Dan huwa wieħed mill-proġetti li rnexxa, però hemm oħrajn li nittamaw li jkunu huma wkoll ta' benefiċċju. Kif għidt, it-triq hija twila u l-ħidma m'hi faċli xejn, però hemm l-impenn biex din issir.
Attività unika